携筇
作者：劉子翬
朝代：宋

paragraphs: 晨起偶無事，携筇出潭川。
翩翩雙鳬飛，宛若導我前。
林靜滴殘雨，村深澹寒烟。
當春足膏澤，俯夏餘清妍。
野溜綠交貫，山花紅接連。
雄觀發新奇，勝地窮攀緣。
據石弄驚急，班荆蔭連卷。
幽懷脫塵拘，如超混芒先。
向令作興來，未必勝偶然。
榮觀事多乖，內取樂乃全。
他時誰繼遊，此意遥相傳。